இன்றைய நிலையில் நமது நாடு தேசிய, சர்வதேசிய, ஏகபோக முதலாளிவர்க்கத்தின் கோரப் பிடிக்குள்ளகப்பட்டு அரசியல், பொருளாதார, சமூக கலாச்சார, பண்பாட்டு அடிப்படைகளில் பெரும் சீரழிவினை எதிர் நோக்கியுள்ளது. எப்பகுதியிலும் மக்கள் நிம்மதியாக வாழக் கூடிய சூழல் இல்லை. கடந்த சுமார் பதினைந்து வருட கால யூ.என்.பி. ஆட்சியின் கீழ் தேசிய பொருளாதாரம் பெரும் சீரழிவுக்குட்பட்டுள்ளது. பல்தேசிய நிறுவனங்களின் சுரண்டல், திறந்த சந்தை, ஏகாதிபத்திய ஊடுருவல் போன்ற அம்சங்களை உள்ளடக்கிய நவகாலனித்துவ முறைக்குள் எமது நாடு வீழ்த்தப்பட்டுள்ளது. இந்த முதலாளித்துவ பொருளாதார முறையினை தொடர்ந்து பேணிக்கொள்ள பாசிச யூ.என்.பி. அரசாங்கத்தினால் பல அடக்குமுறைச் சட்டங்கள் கொண்டுவரப்பட்டுள்ளன. அடிப்படை ஜனநாயக - தொழிற்சங்க - மனித உரிமைகள் யாவும் பறிக்கப்பட்டு மக்கள் மோசமாக அடக்கப்படுகின்றனர்.